Nóg ŉ polisieman sterf aan diensArgieffoto Foto: SAPD, Facebook ŉ Polisiebeampte is Donderdagoggend vermoor terwyl hy aan diens was. Daar is vanjaar al meer as 50 polisiebeamptes vermoor. Lt.kol. Lungelo Dlamini, Gautengse polisiewoordvoerder, het gesê ŉ volskaalse soektog is van stapel gestuur ná twee aanvallers Donderdag in die vroeë oggendure die beampte doodgeskiet en sy kollega erg aangerand het. “Die polisiebeamptes het veiligheidsbeamptes by ŉ treinstasie in Orange Farm, suid van Johannesburg, gaan besoek toe hulle deur twee mans oorval is,” het Dlamini gesê. “Een beampte is in die bolyf geskiet en is op die toneel dood. Die ander beampte is erg aangerand. Hy is na ŉ nabygeleë hospitaal geneem waar hy in ŉ ernstige maar stabiele toestand is.” Dlamini het gesê die beamptes, sowel as die veiligheidsbeamptes, se vuurwapens is gesteel voordat die mans te voet gevlug het. Hy het gesê daar word vermoed die rede vir die aanval was om die beamptes se vuurwapens te roof.